TUARASCÁIL ÓN gCOIMISIÚN CHUIG PARLAIMINT NA hEORPA AGUS CHUIG AN gCOMHAIRLE

maidir le feidhmiú coistí in 2021

1.Réamhrá

I gcomhréir le hAirteagal 10(2) de Rialachán (AE) Uimh. 182/2011 lena leagtar síos na rialacha agus na prionsabail ghinearálta a bhaineann leis na sásraí maidir le rialú ag na Ballstáit ar fheidhmiú cumhachtaí cur chun feidhme an Choimisiúin (an ‘Rialachán um Choisteolaíocht’), cuireann an Coimisiún a thuarascáil bhliantúil maidir le feidhmiú coistí in 2021 i láthair.

Tugtar forbhreathnú sa tuarascáil ar fhorbairtí in 2021 ar an gcóras ‘coisteoilaíochta’, a thagraíonn do na coistí lena dtéann an Coimisiún i gcomhairle maidir le dréachtghníomhartha cur chun feidhme. Tá ionadaithe ar na coistí as gach Ballstát, ionadaí ón gCoimisiún mar chathaoirleach, agus leanann siad nósanna imeachta oibriúcháin éagsúla ag brath ar an mbunghníomh (cf. Tábla II).

Tugtar achoimre sa tuarascáil ar ghníomhaíochtaí na gcoistí agus tá doiciméad inmheánach oibre ag gabháil leis ina bhfuil staidreamh mionsonraithe i dtaca le hobair na gcoistí aonair le haghaidh gach aon earnáil beartais. Cuirtear i dtábhacht inti na príomhathruithe agus treochtaí a chonacthas ar bhonn bliantúil, trí fhigiúirí foriomlána a chur i láthair maidir le cruinnithe, nósanna imeachta, tuairimí a tugadh (i.e. dearfach, diúltach nó gan aon tuairim) agus gníomhartha a glacadh. Tugtar forbhreathnú inti chomh maith ar na cásanna a cuireadh faoi bhráid an choiste achomhairc agus ar agóidí ó Pharlaimint na hEorpa agus ón gComhairle.

2.Forbhreathnú ar fhorbairtí sa chóras coisteolaíochta in 2021

2.1.Forbairtí ginearálta

Bhí na coistí coisteolaíochta ag feidhmiú in 2021 faoi nósanna imeachta a leagtar amach sa Rialachán um Choisteolaíocht, i.e. an nós imeachta comhairleach (Airteagal 4) agus an nós imeachta scrúdúcháin (Airteagal 5), chomh maith le bheith ag feidhmiú faoin nós imeachta rialúcháin a leagtar amach in Airteagal 5a den Chinneadh um Choisteolaíocht.

Maidir le paindéim fhada COVID‑19 agus na beartais a glacadh chun í a shrianadh, chuir sí teorainn fós le cruinnithe fisiceacha de chuid na gcoistí a bunaíodh faoin Rialachán um Choisteolaíocht a thionól. Dá bhrí sin, bhí formhór na gcruinnithe coiste fós á dtionól go cianda (ar líne) den chuid ba mhó. Glacadh le cianchruinnithe mar ghnáthchruinnithe coiste, lena n‑áirítear chun críocha Chlár na Coisteolaíochta; liostaítear iad mar chruinnithe agus sonraítear sa taifead achomair gur tionóladh na cruinnithe seo go cianda.

A mhéid a bhaineann le réimsí eile atá lasmuigh d’fheidhmiú na gcoistí coisteolaíochta, meabhraítear i bpointe 27 den Chomhaontú Idirinstitiúideach maidir le Reachtóireacht Níos Fearr an 13 Aibreán 2016 an gá atá le gníomhartha ina dtagraítear fós don nós imeachta rialúcháin lena ngabhann grinnscrúdú a ailíniú leis an gcreat dlíthiúil nua a tugadh isteach le Conradh Liospóin. Lean díospóireachtaí idirinstitiúideacha maidir le hailíniú a dhéanamh leis an gcuid eile de na bunghníomhartha, ar bhonn thograí 2019 an Choimisiúin

(i.e. ginearálta agus maidir le réimse an cheartais). Ní dhearnadh aon dul chun cinn maidir leis na caibidlíochtaí in 2021, áfach, mar gheall ar na teorainneacha a bhain le COVID‑19.

Tá togra an Choimisiúin an 14 Feabhra 2017 maidir le Rialachán ó Pharlaimint na hEorpa agus ón gComhairle lena leasaítear an Rialachán um Choisteolaíocht (AE) Uimh. 182/2011 fós ar feitheamh. Leis an togra seo, cuireadh roinnt athruithe spriocdhírithe ar aghaidh maidir le feidhmiú an choiste achomhairc chun aghaidh a thabhairt ar chásanna ‘gan aon tuairim’ i gcásanna íogaire. Mar gheall ar na tuairimí an‑difriúil a bhí ag na comhreachtóirí, níorbh fhéidir dul chun cinn a dhéanamh in 2021.

Leanann an Coimisiún ag cur dréacht‑téacsanna le haghaidh gníomhartha tarmligthe agus gníomhartha cur chun feidhme tábhachtacha ar fáil don phobal ar feadh tréimhse 4 seachtaine, rud a thugann deis do pháirtithe leasmhara barúlacha a chur isteach. In 2021, foilsíodh 85 dhréachtghníomh cur chun feidhme chun aiseolas ón bpobal a fháil ar an suíomh gréasáin ‘Cloisimis uait’.

2.2.Forbairtí sa chásdlí

A mhéid a bhaineann leis an gcásdlí i réimse na coisteolaíochta, ina breithiúnas an 27 Eanáir sa chás Poblacht na Polainne v an Coimisiún Eorpach, thug an Chúirt Ghinearálta léirmhíniú ar na forálacha idirthréimhseacha maidir leis an vótáil trí thromlach cáilithe san athrú ó na socruithe vótála i gConradh Nice go dtí na socruithe vótála i gConradh Liospóin. Faoi Airteagal 3(2) de Phrótacal 36 de na Conarthaí, bhí sé de cheart ag aon Bhallstát, le linn idirthréimhse a mhair go dtí an 31 Márta 2017, cur i bhfeidhm an chórais vótála ualaithe a raibh feidhm leis faoi Chonradh Nice a iarraidh. Mheas an Chúirt Ghinearálta gur cheart feidhm a bheith ag tromlach cáilithe Chonradh Nice (faoi Airteagal 3(3) de Phrótacal 36) fós, dá n‑iarrfadh Ballstát é roimh an 31 Márta 2017, i gcás ina dtarlódh an vóta ar an ngníomh tar éis an dáta sin.

Sa chás a cuireadh os comhair na Cúirte, dhiúltaigh an Coimisiún iarraidh na Polainne maidir le córas vótála ualaithe a úsáid mar bhí an vóta faoin gCinneadh sin le tarlú i ndiaidh an 31 Márta 2017. Neamhnigh an Chúirt Ghinearálta an Cinneadh Cur Chun Feidhme ón gCoimisiún agus d’ordaigh sí don Choimisiún Cinneadh Cur Chun Feidhme nua a ghlacadh in ionad an Chinnidh Cur Chun Feidhme a neamhníodh i gcomhréir leis na rialacha maidir le tromlach cáilithe faoi Chonradh Nice. Glacadh an Cinneadh nua sin, a d’ordaigh an Chúirt Ghinearálta a bheith i bhfeidhm laistigh de dhá mhí dhéag ó dháta a breithiúnais, an 30 Samhain 2021.

3.Forbhreathnú ar ghníomhaíochtaí

3.1.An líon coistí

Dírítear sa tuarascáil seo ar na coistí coisteolaíochta arna gcur ar bun ag an reachtóir chun cúnamh a thabhairt don Choimisiún maidir le feidhmiú na gcumhachtaí cur chun feidhme a tugadh dó le bunghníomhartha dlí. Níl eintitis eile, go háirithe ‘grúpaí saineolaithe’ a bhunaigh an Coimisiún é féin, cumhdaithe sa tuarascáil seo.